CELEX: 32021R0074
Language: el
Date: 2021-01-26 00:00:00
Title: Εκτελεστικός κανονισμός (ΕΕ) 2021/74 της Επιτροπής της 26ης Ιανουαρίου 2021 για την τροποποίηση του εκτελεστικού κανονισμού (ΕΕ) 2020/1191 σχετικά με τη θέσπιση μέτρων για την πρόληψη της εισαγωγής και της διασποράς στην Ένωση του ιού της καστανής ρυτίδωσης των καρπών τομάτας (ToBRFV)

27.1.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 27/15
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/74 ΤΗΣ ΕΠΙΤΡΟΠΗΣ
         της 26ης Ιανουαρίου 2021
         για την τροποποίηση του εκτελεστικού κανονισμού (ΕΕ) 2020/1191 σχετικά με τη θέσπιση μέτρων για την πρόληψη της εισαγωγής και της διασποράς στην Ένωση του ιού της καστανής ρυτίδωσης των καρπών τομάτας (ToBRFV)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/2031 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, σχετικά με προστατευτικά μέτρα κατά των επιβλαβών για τα φυτά οργανισμών, την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΕ) αριθ. 228/2013, (ΕΕ) αριθ. 652/2014 και (ΕΕ) αριθ. 1143/2014, και την κατάργηση των οδηγιών του Συμβουλίου 69/464/ΕΟΚ, 74/647/ΕΟΚ, 93/85/ΕΟΚ, 98/57/ΕΚ, 2000/29/ΕΚ, 2006/91/ΕΚ και 2007/33/ΕΚ (1), και ιδίως το άρθρο 30,
         Έχοντας υπόψη τον κανονισμό (ΕΕ) 2017/625 του Ευρωπαϊκού Κοινοβουλίου και του Συμβουλίου, της 15ης Μαρτίου 2017, για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (ΕΕ) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (2), και ιδίως το άρθρο 22 παράγραφος 3 και το άρθρο 52,
         Εκτιμώντας τα ακόλουθα:
         
                     (1)
                  
                  
                     Ο κατ’ εξουσιοδότηση κανονισμός (ΕΕ) 2020/1191 της Επιτροπής (3) άρχισε να ισχύει στις 15 Αυγούστου 2020. Από την ημερομηνία αυτή, ορισμένα κράτη μέλη και επαγγελματίες έχουν ερμηνεύσει και εφαρμόσει με διαφορετικό τρόπο τον όρο «αποθήκευση», ο οποίος περιέχεται στο άρθρο 7 παράγραφος 2 του εν λόγω κανονισμού.
                  
               
                     (2)
                  
                  
                     Για πρακτικούς λόγους, και καθώς οι σπόροι των Solanum lycopersicum L. και Capsicum spp. (στο εξής: συγκεκριμένοι σπόροι) που συγκομίστηκαν πριν από τις 15 Αυγούστου 2020 δεν είναι δυνατόν να πληρούν την απαίτηση να έχουν παραχθεί τα μητρικά τους φυτά σε τόπο παραγωγής όπου είναι γνωστό ότι δεν απαντά ο συγκεκριμένος επιβλαβής οργανισμός, βάσει επίσημων επιθεωρήσεων που διενεργήθηκαν την κατάλληλη εποχή για την ανίχνευση του συγκεκριμένου επιβλαβούς οργανισμού, οι εν λόγω σπόροι θα πρέπει να εξαιρεθούν από την προϋπόθεση του άρθρου 7 παράγραφος 1 στοιχείο α) του εκτελεστικού κανονισμού (ΕΕ) 2020/1191.
                  
               
                     (3)
                  
                  
                     Το άρθρο 7 παράγραφος 2 του εκτελεστικού κανονισμού (ΕΕ) 2020/1191 θα πρέπει να τροποποιηθεί για να διευκρινιστεί ότι οι συγκεκριμένοι σπόροι που συγκομίστηκαν πριν από τις 15 Αυγούστου 2020 θα πρέπει να υποβάλλονται σε δειγματοληψία και σε δοκιμές για την παρουσία του συγκεκριμένου επιβλαβούς οργανισμού από την αρμόδια αρχή ή από επαγγελματίες υπό την επίσημη εποπτεία της αρμόδιας αρχής πριν από την πρώτη τους διακίνηση εντός της Ένωσης. Η εν λόγω παρέκκλιση από το άρθρο 7 παράγραφος 2 του εν λόγω κανονισμού θα πρέπει να επιτρέπει να κυκλοφορούν στο έδαφος της Ένωσης, χωρίς περαιτέρω δοκιμές, σπόροι που συνοδεύονται ήδη από φυτοϋγειονομικό διαβατήριο.
                  
               
                     (4)
                  
                  
                     Οι συγκεκριμένοι σπόροι που διακινούνται για πρώτη φορά εντός της Ένωσης από την 1η Απριλίου 2021 και μετά και οι οποίοι υποβλήθηκαν σε δοκιμή πριν από τις 30 Σεπτεμβρίου 2020 με τη μέθοδο ELISA θα πρέπει να υποβάλλονται εκ νέου σε δοκιμή με μέθοδο δοκιμής αναφερόμενη στο σημείο 3 του παραρτήματος διαφορετική από την ELISA.
                  
               
                     (5)
                  
                  
                     Καθώς οι συγκεκριμένοι σπόροι καταγωγής τρίτων χωρών που έχουν συγκομιστεί πριν από τις 15 Αυγούστου 2020 δεν είναι δυνατόν να πληρούν την προϋπόθεση να έχουν παραχθεί τα μητρικά τους φυτά σε τόπο παραγωγής όπου είναι γνωστό ότι δεν απαντά ο συγκεκριμένος επιβλαβής οργανισμός, βάσει επίσημων επιθεωρήσεων που διενεργήθηκαν την κατάλληλη εποχή για την ανίχνευση του συγκεκριμένου επιβλαβούς οργανισμού, οι εν λόγω σπόροι, για την εισαγωγή τους στην Ένωση, θα πρέπει να εξαιρεθούν από την απαίτηση του άρθρου 9 παράγραφος 1 στοιχείο α) σημείο i).
                  
               
                     (6)
                  
                  
                     Η Επιτροπή ενημερώθηκε από τον κλάδο παραγωγής σπόρων και από τα κράτη μέλη ότι η απαίτηση να περιλαμβάνεται το όνομα του καταχωρισμένου τόπου παραγωγής στο φυτοϋγειονομικό πιστοποιητικό, σύμφωνα με το άρθρο 9 του εκτελεστικού κανονισμού (ΕΕ) 2020/1191, προκαλεί καθυστερήσεις και πρακτικές δυσκολίες στους εξαγωγείς, διότι είναι δύσκολο γι’ αυτούς να προσδιορίσουν τον συγκεκριμένο τόπο παραγωγής. Για να διευκολυνθεί η ταυτοποίηση του καταχωρισμένου τόπου παραγωγής από τις αρμόδιες αρχές και τους επαγγελματίες τρίτων χωρών, η απαίτηση αυτή θα πρέπει να αντικατασταθεί από απαίτηση υποβολής πληροφοριών σχετικά με την ιχνηλασιμότητα του τόπου παραγωγής των μητρικών φυτών.
                  
               
                     (7)
                  
                  
                     Οι συγκεκριμένοι σπόροι καταγωγής τρίτων χωρών θα πρέπει να υποβάλλονται σε δοκιμές με τη χρήση των μεθόδων δειγματοληψίας και δοκιμών που αναφέρονται στο παράρτημα του εκτελεστικού κανονισμού (ΕΕ) 2020/1191. Για να ληφθεί υπόψη το γεγονός ότι ορισμένοι συγκεκριμένοι σπόροι ενδέχεται να έχουν υποβληθεί σε δοκιμές μήνες πριν από την πραγματική πιστοποίησή τους για εξαγωγή, είναι αναλογικό, από την 1η Απριλίου 2021 και μετά, να απαιτείται η διενέργεια υποχρεωτικών μοριακών δοκιμών και να παρασχεθεί στις τρίτες χώρες ο αναγκαίος χρόνος για να προσαρμοστούν στην απαίτηση αυτή.
                  
               
                     (8)
                  
                  
                     Για να αποφευχθούν περιττοί εμπορικοί περιορισμοί για τους συγκεκριμένους σπόρους που συγκομίστηκαν πριν από τις 15 Αυγούστου 2020, ο παρών κανονισμός θα πρέπει να αρχίσει να εφαρμόζεται το συντομότερο δυνατό. Συνεπώς, ο παρών κανονισμός θα πρέπει να αρχίσει να ισχύει την τρίτη ημέρα από τη δημοσίευσή του.
                  
               
                     (9)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποίηση του εκτελεστικού κανονισμού (ΕΕ) 2020/1191
            Ο εκτελεστικός κανονισμός (ΕΕ) 2020/1191 τροποποιείται ως εξής:
            
                        1)
                     
                     
                        Το άρθρο 7 τροποποιείται ως εξής:
                        
                                    α)
                                 
                                 
                                    στην παράγραφο 1 προστίθεται το ακόλουθο εδάφιο:
                                    «Οι συγκεκριμένοι σπόροι που συγκομίστηκαν πριν από τις 15 Αυγούστου 2020 εξαιρούνται από την προϋπόθεση του στοιχείου α).»·
                                 
                              
                                    β)
                                 
                                 
                                    στο άρθρο 7, η παράγραφος 2 αντικαθίσταται από το ακόλουθο κείμενο:
                                    
                                       «2)   Κατά παρέκκλιση από την παράγραφο 1 στοιχείο α) και στοιχείο β) πρώτο εδάφιο, οι συγκεκριμένοι σπόροι που συγκομίστηκαν πριν από τις 15 Αυγούστου 2020 υποβάλλονται σε δειγματοληψία και δοκιμές για τον συγκεκριμένο επιβλαβή οργανισμό από την αρμόδια αρχή ή από επαγγελματίες υπό την επίσημη εποπτεία της αρμόδιας αρχής και βρίσκονται απαλλαγμένοι από τον εν λόγω επιβλαβή οργανισμό πριν από την πρώτη τους διακίνηση εντός της Ένωσης.
                                       Οι συγκεκριμένοι σπόροι που διακινούνται για πρώτη φορά εντός της Ένωσης από την 1η Απριλίου 2021 και μετά και οι οποίοι υποβλήθηκαν σε δοκιμή πριν από τις 30 Σεπτεμβρίου 2020 με τη μέθοδο ELISA υποβάλλονται εκ νέου σε δοκιμή με μέθοδο δοκιμής αναφερόμενη στο σημείο 3 του παραρτήματος διαφορετική από την ELISA.»·
                                    
                                 
                              
                  
                        2)
                     
                     
                        Το άρθρο 9 τροποποιείται ως εξής:
                        
                                    α)
                                 
                                 
                                    στην παράγραφο 1 στοιχείο α), το κείμενο του σημείου ii) αντικαθίσταται από το ακόλουθο κείμενο:
                                    «οι συγκεκριμένοι σπόροι ή τα μητρικά τους φυτά έχουν υποβληθεί σε επίσημη δειγματοληψία και δοκιμές για τον συγκεκριμένο επιβλαβή οργανισμό όπως ορίζεται στο παράρτημα και έχουν βρεθεί, σύμφωνα με τις δοκιμές αυτές, απαλλαγμένα από τον συγκεκριμένο επιβλαβή οργανισμό·»·
                                 
                              
                                    β)
                                 
                                 
                                    στην παράγραφο 1, το στοιχείο β) αντικαθίσταται από το ακόλουθο κείμενο:
                                    «πληροφορίες που διασφαλίζουν την ιχνηλασιμότητα του τόπου παραγωγής των μητρικών φυτών.»·
                                 
                              
                                    γ)
                                 
                                 
                                    προστίθεται η ακόλουθη παράγραφος 3:
                                    
                                       «3.   Κατά παρέκκλιση από την παράγραφο 1 στοιχείο α) σημείο i), για τους συγκεκριμένους σπόρους που συγκομίστηκαν πριν από τις 15 Αυγούστου 2020, η πρόσθετη δήλωση αναφέρει μόνο την εκπλήρωση της προϋπόθεσης της παραγράφου 1 στοιχείο α) σημείο ii) και περιλαμβάνει τη δήλωση: «Οι σπόροι συγκομίστηκαν πριν από τις 15 Αυγούστου 2020.»·
                                    
                                 
                              
                                    δ)
                                 
                                 
                                    προστίθεται η ακόλουθη παράγραφος 4:
                                    
                                       «4.   Στα φυτοϋγειονομικά πιστοποιητικά που εκδίδονται μετά τις 31 Μαρτίου 2021, η πρόσθετη δήλωση επιβεβαιώνει ότι οι συγκεκριμένοι σπόροι καταγωγής τρίτων χωρών έχουν υποβληθεί σε δοκιμή με μία από τις μεθόδους δοκιμών που αναφέρονται στο σημείο 3 του παραρτήματος του εκτελεστικού κανονισμού (ΕΕ) 2020/1191 διαφορετική από την ELISA.»
                                    
                                 
                              
                  
         
            Άρθρο 2
            Έναρξη ισχύος
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 26 Ιανουαρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 317 της 23.11.2016, σ. 4.
         
            (2)  ΕΕ L 95 της 7.4.2017, σ. 1.
         
            (3)  Εκτελεστικός κανονισμός (ΕΕ) 2020/1191 της Επιτροπής, της 11ης Αυγούστου 2020, σχετικά με τη θέσπιση μέτρων για την πρόληψη της εισαγωγής και της διασποράς στην Ένωση του ιού της καστανής ρυτίδωσης των καρπών τομάτας (ToBRFV) και την κατάργηση της εκτελεστικής απόφασης (ΕΕ) 2019/1615 (ΕΕ L 262 της 12.8.2020, σ. 6).